Oznámenie Komisie Rade a Európskemu parlamentu - Správa o preskúmaní politiky životného prostredia 2005 {SEK(2006) 218} /* KOM/2006/0070 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 16.2.2006 KOM(2006) 70 v konečnom znení OZNÁMENIE KOMISIE RADE A EURÓPSKEMU PARLAMENTU Správa o preskúmaní politiky životného prostredia 2005{SEK(2006) 218} ÚVOD Rok 2005 predstavoval pre politiku životného prostredia veľké výzvy. Z globálneho hľadiska definujú tento rok tri skupiny udalostí: - V boji proti klimatickým zmenám sa podnikli závažné kroky. Do platnosti vstúpil Kjótsky protokol a v EÚ sa začal uplatňovať systém najväčšieho obchodovania s emisiami CO2 v celosvetovom meradle. Konferencia o klimatických zmenách v Montreale pripravila pôdu pre globálne opatrenia po roku 2012, ku ktorým patria spôsoby ako zaangažovať krajiny, ktoré sú v súčasnosti mimo kjótskych záväzkov. - Komisia položila základy ďalšej generácie politiky životného prostredia prijatím piatich tematických stratégií do januára 2006. Predstavujú rámec opatrení pre dve nasledujúce desaťročia, ktoré sa týkajú: znečistenia ovzdušia, morského životného prostredia, životného prostredia v mestách, využívania zdrojov a odpadu. Na ďalších dvoch – ochrana pôdy a pesticídy – sa pracuje a ich prijatie je naplánované na začiatok roka 2006. Okrem toho sa dôležitý pokrok zaznamenal v Rade a Parlamente v rámci registrácie, hodnotenia a povolenia chemických látok (REACH - Registration, Evaluation and Authorisation of Chemicals) pre schválenie v roku 2006. - Preskúmanie[1] Stratégie trvalo udržateľného rozvoja EÚ poskytlo nový rámec pre riešenie dlhodobých hospodárskych, spoločenských a environmentálnych trendov a ich synergií. Obnovenie Lisabonskej stratégie pre hospodársky rast a zamestnanosť a vypracovanie programov národnej reformy členskými štátmi zdôraznili úlohu životného prostredia pri raste, konkurencieschopnosti a zamestnanosti[2]. Tieto udalosti sa udiali na pozadí celosvetového tlaku týkajúceho sa prírodných zdrojov, zvýšených cien ropy a klimatických katastrof v Európe, ktoré poukázali na závislosť našeho hospodárstva a spoločnosti od životného prostredia. Toto preskúmanie je opisom najdôležitejších udalostí týkajúcich sa politiky životného prostredia v EÚ počas roka 2005. V prvej kapitole sa skúma úloha politiky životného prostredia v rámci Lisabonskej stratégie pre rast a zamestnanosť. Taktiež sa v nej sumarizuje hlavný vývoj politiky počas roka v rámci štyroch prioritných oblastí šiesteho environmentálneho akčného programu, predstavujú nové dôkazy a načrtávajú aspekty pre opatrenia na rok 2006[3]. 1. POLITIKA ŽIVOTNÉHO PROSTREDIA A STRATÉGIA PRE RAST A ZAMESTNANOSŤ: EKOLOGICKÉ INOVÁCIE A LEPŠIA PRÁVNA ÚPRAVA Najvýznamenjšie udalosti Politika životného prostredia je súčasťou lisabonského partnerstva pre rast a zamestnanosť V dokumente „Európske životné prostredie, stav a výhľad na rok 2005“ , ktorý pripravila Európska agentúra pre životné prostredie[4] sa poukazuje na to, že politika životného prostredia EÚ má určité pozitívne účinky na rôzne oblasti od ochrany prírody až ku kvalite ovzdušia. Správa je zároveň dôkazom o tom, že environmentálne výzvy, ktorým v súčasnosti EÚ čelí, majú korene v neudržateľnej spotrebe a výrobných vzoroch, ktoré zostávajú hlavnou bariérou pre ďalšie zlepšenie. Zdôrazňuje sa v nej, že prevencia znečistenia je lacnejšia ako čistenie a že účinná ochrana životného prostredia a hospodársky rast môžu prebiehať súčasne. Keď Európska rada v marci podporila návrh Komisie na obnovenú stratégiu rastu a zamestnanosti, hlavy štátov a vlád jasne naznačili, že je potrebné vidieť túto situáciu v širšom kontexte požiadaviek udržateľného rozvoja a využiť synergie medzi hospodárskou, environmentálnou a spoločenskou dimenziou. Táto situácia sa odrazila v prijatí 24 integrovaných smerníc, ktoré poskytujú Komisii a členským štátom pokyny pri smerovaní ich programov reformy a zameriavaní sa na propagáciu ekologických inovácií[5] a lepšiu environmentálnu právnu úpravu. Propagácia ekologických inovácií Ekologické inovácie a environmentálne technológie môžu urýchliť hospodársky rast a prispieť k cieľom zamestnanosti[6]. Ekologické priemyselné odvetvia EÚ predstavujú 1/3 celkového trhu a zamestnávajú viac ako 2 milióny ľudí, pričom prebytok obchodnej bilancie predstavuje viac ako 600 miliónov eur. Sektor sa od deväťdesiatych rokov každoročne rozrastá o 5 %. Členské štáty v svojich národných programoch reformy rozpoznali tieto možnosti. Zameriavajú sa na výskum a vývoj, propagáciu energetickej účinnosti a využívania ekologického verejného obstarávania a ekonomických nástrojov ako je zdaňovanie. Na úrovni Spoločenstva sa ponikli tieto kroky na propagáciu ekologických inovácií: - Uplatňovanie akčného plánu Spoločenstva pre environmentálne technológie (Environmental Technology Action Plan - ETAP) sa urýchlilo tým, že členské štáty pripravujú postupové plány ETAP. - V Rámcovom programe pre konkurencieschopnosť a inováciu (2007-2013)[7] sa vyčlenila pätinu navrhovaného rozpočtu tohto programu na podporu ekologickej inovácie. Navrhovaný siedmy rámcový program výskumu a technologického rozvoja zdôrazňuje ekologickú inováciu, ako aj nové usmernenia kohéznej politiky pre roky 2007-2013. Úloha a využitie lepšej právnej úpravy v politike V roku 2005 Komisia zaradila lepšiu právnu úpravu na dôležité miesto vo svojom programe ako prostriedok účinného dosiahnutia cieľov politiky. Politika životného prostredia EÚ je v popredí programu lepšej právnej úpravy tým, že navrhuje opatrenia pre novú politiku a zlepšuje účinnosť súčasnej politiky. Zvyšovanie rozvoja novej politiky Politika životného prostredia zaviedla koncepcie, ktoré sa v súčasnosti považujú za štandardnú prax v rámci lepšej právnej úpravy, najmä čo sa týka hodnotenia dopadu, rozsiahlych konzultácií so zúčastnenými stranami a integrovaného prístupu k otázkam politiky. V roku 2005 sa pokračovalo vo vydávaní 4 tematických stratégií , v ktorých sa definujú krátkodobé a strednodobé ciele politiky založené na hĺbkovej analýze. Tematická stratégia o znečistení ovzdušia sa vyvinula počas piatich rokov analýzy. Na hodnotení dopadu sa zúčastnili poprední odborníci, okrem toho sa konalo 100 stretnutí zúčastnených strán a uskutočnili verejné konzultácie, ktoré priniesli 11 000 reakcií. Na preskúmanie hospodárskych, spoločenských a environmentálnych dosahov rôznych potenciálnych politík sa vyvinul odborne preskúmaný a najlepší dostupný rámec modelovania. Zaoberá sa prepojeniami medzi znečistením ovzdušia a ostatnými oblasťami: verejným zdravím, okysľovaním pôdy, eutrofizáciou vody a ďalšími opatreniami na zníženie emisií uhlíka. Tematické stratégie ako aj ostatné politiky životného prostredia využívali podrobnú analýzu dopadu na to, aby sa vybral najlepší nástroj politiky a zvážili trhovo založené alternatívy v rámci priamych nariadení. Analyzovala sa administratívna záťaž a dosahy na konkurencieschopnosť, pričom by bolo možné identifikovať synergie. Štúdie o tematickej stratégii týkajúcej sa odpadového hospodárstva indikujú, že najlepšie dostupné techniky minimalizácie odpadu môžu výrobcom ušetriť ročne až 2,9 až 4,2 miliárd eur[8]. Zlepšenia v politike a účinné uplatňovanie vychádzajú z kvalitného zhromažďovania údajov. S cieľom zlepšiť prístup k údajom, ich kvalitu a operabilitu a znížiť administratívne náklady a prekrývanie sa údajov propaguje Komisia a EHS zdieľaný informačný systém. Zjednodušenie Plnenie súčasných cieľov so zníženými nákladmi je odôvodnením v rámci zefektívňovania (alebo zjednodušovania) súčasných právnych predpisov. Komisia uplatňuje program, ktorý sčasti využíva tematické stratégie: v rámci stratégie o znečistení ovzdušia sa do jedného skráteného právneho aktu zjednotí päť zákonov o kvalite ovzdušia, usporiadajú sa vymedzenia pojmov a preskúmajú sa požiadavky na podávanie správ. V tematickej stratégii týkajúcej sa odpadového hospodárstva sa navrhuje revízia rámcovej smernice o odpadoch, zrušenie rámcovej smernice o odpadových olejoch a iné zjednodušenia. Účinnosť a lepšie uplatňovanie V roku 2005 posilnila Komisia svoje snahy týkajúce sa pomoci členským štátom v rámci jednoduchšieho a účinnejšieho uplatňovania environmentálnych právnych predpisov Spoločenstva prostredníctvom výmeny najlepších dostupných postupov. Komisia zaviedla „horizontálne prípady“ (zoskupenie niekoľkých porušení) proti určitým krajinám, aby riešila deficit štrukturálneho uplatňovania, a tak racionalizovala zaobchádzanie s porušeniami. Lepším uplatňovaním sa umožní dosiahnutie lepších výsledkov v oblasti životného prostredia pri nižších nákladoch. Výhľad na rok 2006 - Komisia bude venovať zvýšenú pozornosť zlepšeniu uplatňovania a presadzovania prostredníctvom užšej spolupráce s členskými štátmi. Komisia má v úmysle predložiť program na pomoc dosiahnutia súladu pre MSP, aby tak napomohla MSP prekonať ťažkosti pri uplatňovaní. - Komisia tiež plánuje predložiť dokument, v ktorom vyzdvihne možnosti a metódy na zdokonalenie používania ekonomických nástrojov v rámci politiky životného prostredia EÚ. - Komisia počíta so zjednodušením aj v ďalších oblastiach právnych predpisov počas nasledujúcich troch rokov[9]. Zjednodušenie predstavuje kľúčovú časť širších preskúmaní politiky, napr. preskúmanie politiky týkajúcej sa emisií z priemyselných odvetví začala v roku 2005. 2. DOSIAHNUTÉ VÝSLEDKY, TRENDY A VÝHĽAD PRIORITNÝCH OBLASTÍ ŠIESTEHO EAP 2.1. Klimatické zmeny Najvýznamenjšie udalosti Rok 2005 bol medzníkom, v ktorom sa začalo s odchodovaním s emisiami, nadobudol účinnosť Kjótsky protokol a spustila sa druhá etapa Európskeho programu klimatických zmien (European Climate Change Programme, ECCP). Vyvrcholil Montrealskou konferenciou, ktorá poskytla nové impulzy ku globálnym činnostiam. Celosvetovo najväčší systém obchodovania s emisnými kvótami v EÚ (ETS) začal s obchodovaním. Stanovením ceny pre emisie uhlíka sa podporia zmeny v spôsobe investícií zo strany 11 500 priemyselných znečisťovateľov. Zabezpečia sa tak efektívne prostriedky znižujúce emisie vzhľadom na vynaložené náklady. Zatiaľ čo Rada potvrdila, že by globálna teplota v budúcnosti nemala prekročiť 2°C v porovnaní s úrovňami pred priemyselným rozvojom, naznačujúc väčšie zníženia emisií v priemyselne rozvinutých krajinách, druhá etapa ECCP sa zaoberá definovaním politiky v oblasti domácností, priemyselných, obchodných a dopravných odvetviach, ako aj adaptačnými politikami. Komisia odporučila, že by sa emisie pochádzajúce z leteckého priemyslu mali taktiež zaradiť do EÚ-ETS. [10] V prvej polovici roka stanovila Komisia charakter medzinárodnej debaty týkajúcej sa opatrení po roku 2012 prostredníctvom oznámenia „Úspešný boj s klimatickými zmenami“ [11] , ktorej priority predstavujú: rozšírenie účasti rozvinutých a rozvojových krajín, ktoré sú v súčasnosti mimo Kjótskeho protokolu, zahrnutie viacerých oblastí politiky, podpora rozvoja a rozmiestňovania nízkoemisných technológií, využívanie flexibilných trhovo založených nástrojov a začlenenie adaptačných politík. Konferencia Spojených národov o klimatických zmenách v Montreale poskytla nové podnety pre činnosti týkajúce sa podnebia na celom svete. Ukončila sa prijatím viac ako 40 rozhodnutí, ktoré posilnia snahy v boji proti klimatickým zmenám, vrátane: - prijatia knihy pravidiel Kjótskeho protokolu (Marakéšske dohody) a systému dodržiavania súladu, pričom stanovila nevyhnutné pravidlá a postupy pre správne fungovanie; - spustenia spoločného mechanizmu vykonávania a posilnenia mechanizmu čistého rozvoja (Clean Development Mechanism - CDM), ako aj financovania inštitúcií CDM; spoločnostiam v EÚ sa tak umožní investovať do čistých technológií v rozvojových krajinách výmenou za emisné úvery, čo znamená, že investície do čistých technológií sa vyplácajú; - prijatia päťročného pracovného programu adaptácie na neodvratné účinky klimatických zmien; - dohody s krajinami mimo kjótskeho protokolu o prejednaní dlhodobých opatrení. Komisia tiež publikovala Akčný plán o biomase na urýchlenie vývoja energie z biomasy, zníženie emisií a stimuláciu ekonomík vo vidieckych oblastiach. Nové zistenia Prostredníctvom opatrení, ktoré sú v prípravnom štádiu a s využitím kjótskych mechanizmov EÚ splní stanovené kjótske ciele a zníži svoje emisie o 9,4 % v porovnaní so základným rokom do roku 2010[12]. Emisie skleníkových plynov sa v EÚ 25 zvýšili o 1,5 % od roku 2002 do roku 2003 spolu s nedávnym zvýšením týkajúcim sa spaľovania uhlia a emisiami z domácností a sektoru služieb. Aktuálne údaje týkajúce sa emisií z EÚ 15 ukazujú iba 1,7 % zníženie od roku 1990[13]. - Rok 2005 sa zdá byť najteplejším globálne zaznamenaným rokom[14], čo spôsobuje, že sa európske suchozemské ekosystémy stávajú čistými výrobcami CO2 [15] - Zmeny teploty, extrémne počasie a zmeny vo využívaní pôdy spôsobujú únik skleníkových plynov z pôdy. - Predpokladá sa, že väčšina z 15 % zníženia obsahu uhlíka vo vrchnej vrstve pôdy v Spojenom kráľovstve počas posledných 25 rokov unikla do ovzdušia vo forme CO2. Toto zistenie popiera všetky zníženia v rámci emisií uhlíka vytvorených ľudskou činnosťou od roku 1990[16]. - Ochladzovanie atmosféry spôsobené znečisťujúcimi tuhými časticami zakrýva úplné otepľovacie účinky skleníkových plynov, čo sa však zníži, keď sa kvalita ovzdušia zlepší[17]. - V Zelenej knihe o energetickej účinnosti[18] sú identifikované 20 % úspory energie do roku 2020, ktoré by znížili odhadovaný účet EÚ za energiu každoročne o 60 miliárd eur, zredukovali emisie skleníkových plynov a závislosť na dovoze energie. - Investície rizikového kapitálu do technológií čistej energie sa zvýšili o 150 % medzi rokmi 2000 a 2004. Trh s obnoviteľnou energiou môže mať do roku 2020 hodnotu 1,4 triliónov eur.[19] Výhľad na rok 2006 - EÚ sa aktívne zúčastní dialógu o dlhodobých opatreniach nasledujúcom po konferencii v Montreale, ktorý zahŕňa zriadenie nových pracovných skupín týkajúcich sa plnenia záväzkov rozvinutých krajín po roku 2012 a revízie Kjótskeho protokolu. - EÚ-ETS sa podľa ustanovení smernice z roku 2003 preskúma v polovici júna. V rámci nového legislatívneho návrhu o letectve[20] sa zohľadní príspevok nových odvetví a nových skleníkových plynov. - EÚ bude pokračovať vo svojich medzinárodných snahách posunúť kjótsky proces vpred spôsobom, ktorý zahŕňa širšie zaangažovanie všetkých hlavných znečisťovateľov, vrátane USA, Číny a Indie. - Komisia predstaví akčný plán energetickej účinnosti na pomoc pri znižovaní našej závislosti na energii, podpore rastu a boji proti klimatickým zmenám. - Komisia uverejní oznámenie o technológii čistého spaľovania uhlia, aby tak stimulovala technologický vývoj a vydá tiež stratégiu EÚ o biopalivách, v ktorej navrhne smerovanie politiky po roku 2010. - V rámci ECCP II sa bude zvýšená pozornosť venovať adaptácii. 2.2. Biodiverzita a ekosystémy Najvýznamenjšie udalosti V miléniovom hodnotení OSN za rok 2005 zameranom na ekosystémy sa dospelo k záveru, že „je potrebné vynaložiť mimoriadne úsilie na dosiahnutie značných znížení týkajúcich sa straty biodiverzity na všetkých úrovniach do roku 2010“[21]. Ekosystémy poskytujú ekologické služby, ktoré sú podstatné pre kvalitu života a ekonomickú prosperitu. Európska rada na zasadnutí v marci zdôraznila potrebu integrácie politiky „keďže biodiverzita je dôležitá pre určité hospodárske odvetvia“. Komisia začlenila biodiverzitu do tematických stratégií (TS), a to najmä do: - TS morského životného prostredia smerujúcej k ochrane základne prírodných zdrojov, na ktorej závisia hospodárske a sociálne činnosti - TS znečistenia ovzdušia zameranej na zníženie dvoch hlavných fenoménov vyvíjajúcich tlak na biodiverzitu, t.j. okysľovanie a eutrofizácia Dokončenie siete Natura 2000 značne pokročilo. Ochrana biodiverzity sa začlenila do spoločnej poľnohospodárskej politiky, najmä prostredníctvom strategických usmernení Spoločenstva pre rozvoj vidieka[22] a prijatím nariadenia o rozvoji vidieka[23], v ktorom sa ustanovujú možnosti financovania prospešných činností v rámci poľnohospodárstva a lesného hospodárstva Na medzinárodnej úrovni posilnila EÚ integráciu zvýšeného záujmu o ochranu biodiverzity do svojich programov pomoci a úspešne pracovala na multilaterálnych opatreniach, najmä na Dohovore o biodiverzite (CBD). Nové zistenia[24] - Viaceré európske druhy ostávajú ohrozené – napr. 42 % pôvodných cicavcov, 15 % vtákov a 52 % sladkovodných rýb[25]. - Nedostatok pozornosti venovanej prepojeniam medzi diverzitou a ekonomickým vývojom predstavuje riziko pri dosahovaní miléniových rozvojových cieľov . - Väčšina ekosystémových služieb za posledných 15 rokov degradovala, napr. morský rybolov, produkcia dreva alebo čistenie vody. Výhľad na rok 2006 - Komisia predstaví tematickú stratégiu ochrany pôdy. - V oznámení o biodiverzite sa identifikujú kľúčové výzvy a priority do roku 2010, ako aj po tomto roku, vrátane optimalizácie výhod biodiverzity v rámci súčasných politík. - Sieť Natura 2000 sa pre EÚ 25 ukončí a rozšíri o morské životné prostredie. - Ôsma konferencia zúčastnených strán CBD, ktorá sa koná v marci sa bude zaoberať globálnou sieťou týkajúcou sa chránených oblastí v rámci morských oblastí, ďalšími rokovaniami o medzinárodnom režime zdieľania prístupu a výhod a lepším uplatňovaním. - Komisia začne v rámci európskeho Akčného plánu pre ekologické potraviny a ekologické poľnohospodárstvo[26] celoeurópsku propagačnú kampaň na zvýšenie povedomia týkajúceho sa výhod potravín biologického pôvodu. 2.3. Životné prostredie a zdravie Najvýznamenjšie udalosti Znečistenie životného prostredia predstavuje pre Európu vysoké náklady, väčšina z nich sa týka účinkov na zdravie. V návrhu REACH sa poskytujú značné výhody v súvislosti s verejným zdravím a životným prostredím, pričom sa zachováva konkurencieschopnosť priemyselných odvetví v EÚ. Nahradí 40 súčasných právnych aktov a vytvorí jednotný systém pre všetky chemické látky. REACH zaznamenal dôležitý pokrok. Návrh prešiel prvým čítaním v Európskom parlamente a v Rade dosiahol politickú dohodu. Dve stratégie, týkajúce sa znečistenia ovzdušia a ortuti, identifikovali náklady spojené so životným prostredím a verejným zdravím a stanovili opatrenia na ich zníženie. V rámci nich sa pokračuje v prácach na akčnom pláne pre životné prostredie a zdravie. V rámci TS znečistenia ovzdušia [27] sa dospelo k zisteniu, že ak sa neprijmú ďalšie politické kroky, náklady na verejné zdravie poškodené pôsobením znečisteného ovzdušia budú do roku 2020 predstavovať 189-609 miliárd eur. Návrhom Komisie by do roku 2020 tieto náklady znížili o 42 až 135 miliárd eur ročne, pričom by sa predišlo o 60 000 predčasných úmrtí viac ako je možné v rámci súčasných opatrení. Rada podporuje stratégiu týkajúcu sa ortuti [28] , ktorá sa zameriava na obmedzovanie vypúšťania ortuti do životného prostredia a znižovanie ohrozenia verejného zdravia. Stratégia zahŕňa návrh na zákaz vývozu ortuti EÚ do roku 2011 a činnosti na zabránenie opätovného vstupu prebytkov ortuti na trh. Politika Komisie sa zameriava na vývoj integrovaných metodológií hodnotenia dopadu týkajúcich sa environmentálnych účinkov na zdravie, s cieľom identifikovať, či a kde sú výhodné ďalšie opatrenia. Pri uplatňovaní akčného plánu pre životné prostredie a zdravie [29] sa výskumné činnosti zameriavali na multidisciplinárne výskumné projekty týkajúce sa účinkov zdravotných stresorov (napr. kovy). Opravená smernica o spoplatňovaní ciest prijatá na druhom čítaní v Európskom parlamente, umožňuje spoplatňovať nákladné vozidlá odlíšené podľa ich emisií a podľa času, čo poukazuje na vhodnosť trhovo založených nástrojov. V rozhodnutí sa po prvýkrát určujú hlukové limity vozového parku konvenčných železníc, aby sa postupne znižoval hluk zo železničnej dopravy. Nové zistenia - Znečistené ovzdušie v súčasnosti znižuje priemernú dĺžku života Európanov o 9 až 24 mesiacov. Ak sa nepodniknú ďalšie kroky, kyslý dážď a eutrofizácia by do roku 2020 mohli poškodiť približne 1 milión km2 sladkovodných plôch, lesov, pôdy a ostatných habitátov. - Za posledných desať rokov bola EÚ 15 svedkom značného rastu v produkcii chemikálií, pričom sa zvýšila produkcia nebezpečných látok. Výhľad na rok 2006 - Druhé čítanie a konečné prijatie REACH je naplánované tak, aby vstúpilo do platnosti v roku 2007. - Komisia navrhne právne predpisy na revíziu smernice o národných emisných stropoch, pričom sa bude presadzovať TS znečistenia ovzdušia a stanovia sa ciele pre štyri hlavné znečisťujúce látky. - Hlavným cieľom TS životného prostredia v mestách bude úsilie znižovať účinky na verejné zdravie, najmä vrátane koordinácie rôznych mestských politík a rozširovania a uplatňovania úspešných riadiacich praktík v mestách. - Vybuduje sa plán uplatňovania informačného systému pre životné prostredie a zdravie. Dokončí a otestuje sa protokol humánneho biomonitorovania, ktorý povedie k lepšiemu pochopeniu vystavenia škodlivým účinkom a lepším reakciám politík. - Komisia navrhne tematickú stratégiu udržateľného využívania pesticídov v rámci zníženia rizika pre ľudské zdravie a životné prostredie, pričom však umožní vhodnú ochranu plodín. - Komisia pripraví legislatívne návrhy na presadenie stratégie týkajúcej sa ortuti. 2.4 Využívanie zdrojov Najvýznamenjšie udalosti V rámci ekonomiky EÚ sa využíva relatívne veľké množstvo zdrojov; jej materiálna náročnosť je dvakrát vyššia ako materiálna náročnosť Japonska. Táto skutočnosť vedie k závislosti na dovoze viacerých zdrojov a vytvára environmentálne problémy mimo EÚ. Riešenie týchto otázok napomôže splniť lisabonské ciele a čeliť našej globálnej zodpovednosti a záväzkom. V tematickej stratégii trvalo udržateľného využívania prírodných zdrojov sa stanovuje strednodobý rámec na určenie činností zníženia environmentálnych účinkov pri využívaní zdrojov. Týmto spôsobom sa umožní zlepšenie produktivity a zvýšenie konkurencieschopnosti spoločností EÚ, a napriek tomu nedôjde k prekročeniu úrovne využívania obnoviteľných zdrojov. Cieľom tematickej stratégie predchádzania vzniku a recyklácie odpadu je pomôcť Európe stať sa spoločnosťou využívajúcou recykláciu, ktorej snahou je predchádzať vzniku odpadov a ich využitie ako zdroje. Pri zachovaní hierarchie možností pre riadenie odpadu sa navrhuje zrevidovať rámcovú smernicu o odpadoch tak, aby sa do nej začlenilo uplatňovanie prístupu životného cyklu a zahrnula povinnosť členských štátov vytvoriť programy predchádzania vzniku odpadu. Stanovenie recyklačných noriem podporí fungovanie rastúceho vnútorného trhu, ktorý má v súčasnosti hodnotu 95 miliárd eur. Pokiaľ ide o dopyt, EÚ aktívne propaguje využívanie ekologického verejného obstarávania (Green Public Procurement, GPP). Príručka vydaná vo všetkých jazykoch EÚ obsahuje praktické informácie o GPP pre verejné orgány, vrátane kúpy nových environmentálnych technológií. Komisia prijala smernicu, v ktorej sa od verejných orgánov vyžaduje vynaložiť štvrtinu ich ročných prostriedkov na obstaranie ťažkých vozidiel na dopravné prostriedky šetrnejšie k životnému prostrediu[30]. Fungovanie európskej platformy hodnotenia životného cyklu ( Life Cycle Assessment, LCA) sa začalo jeseň. Jej cieľom je podporovať obchod a tvorbu politiky v Európe. Z medzinárodného hľadiska zahŕňa nová rozvojová politika EÚ životné prostredie a trvalo udržateľné riadenie prírodných zdrojov ako akčnú tému pre spoluprácu a potrebu systematického využívania strategického hodnotenia životného prostredia[31]. Medzinárodné činnosti Spoločenstva zamerané na dosiahnutie miléniových rozvojových cieľov sa stanovili v oznámení o koherencii[32]. Nové zistenia - EÚ zaznamenala podstatný pokrok pri zlepšovaní účinnosti materiálov a využívania energie, naďalej však ostáva značné miesto pre ďalšie zlepšenie. Najmä v prípadoch desiatich nových členských štátov, napr. prostredníctvom transferu technológií[33]. - Ťažba surovín v Európe klesá a dovoz niektorých surovín vzrástol, čo spôsobilo vyššie environmentálne nároky na určité regióny vo svete[34]. - Ekologická stopa Európy je dvakrát väčšia ako rozloha Európy. Európania v súčasnosti využívajú 4,9 „priemerných“ hektárov na osobu, pričom dostupných je iba 1,8. Ročný rast stopy EÚ 25 od roku 1990 predstavuje 3 %[35]. - Sedem členských štátov – Rakúsko, Dánsko, Fínsko, Nemecko, Holandsko, Švédsko a Spojené kráľovstvo značne využívajú GPP. Výhľad na rok 2006 - Komisia vypracuje akčný plán na propagáciu trvalo udržateľnej produkcie a spotreby, vrátane globálnych iniciatív, ktoré budú založené na nástrojoch, ako sú politiky zdrojov a odpadu, integrovaná politika výrobkov, environmentálne programy riadenia a inovačné politiky. - Navrhnú sa zmeny a doplnenia nariadenia EMAS (systém Spoločenstva pre ekologické riadenie a audit) a nariadenia o ekologických štítkoch tak, aby maximalizovali environmentálne výhody a uskutočniteľnosť. Práce na identifikácii výrobkov s najväčším potenciálom v rámci environmentálneho zlepšenia budú pokračovať, s cieľom dosahovať výsledky v roku 2007. - Komisia dokončí príručku začlenenia životného prostredia do medzinárodnej rozvojovej spolupráce. ZÁVERY Tohtoročné preskúmanie poukazuje na silné prepojenie ekonomiky a životného prostredia. Využívanie týchto synergií je základom pre dosiahnutie maximálnej prosperity a hospodárskeho rastu. Obyvatelia EÚ si to plne uvedomujú a považujú ochranu životného prostredia za takú dôležitú ako je propagácia hospodárskeho rastu [36] . Tieto názory sa odzrkadľujú v činnostiach slúžiaciach na podporu stratégie trvalo udržateľného rozvoja a v činnostiach lisabonskej agendy. Komisia pripravila opatrenia politiky životného prostredia, aby urýchlila hospodársky rast a zamestnanosť, znížila kompromisy a propagovala hľadanie výhodných riešení pre všetky zúčastnené strany. Keďže politika životného prostredia podlieha zdieľanej zodpovednosti, členské štáty by mali podniknúť podobné kroky. Hlavnou snahou je prijatie a príprava tematických stratégií. Prioritou pre rok 2006 je dokončenie súboru stratégií a začatie ich uplatňovania. Po úspechu montrealskej konferencie je v rámci činností po roku 2012 týkajúcich sa klimatických zmien potrebné silné odhodlanie na zníženie emisií a na zapojenie sa do medzinárodného procesu. Úspešný boj si vyžaduje širšiu účasť krajín a sektorov, vývoj technológií s nízkym obsahom uhlíka, ako aj pokračovanie a rozšírené využívanie trhovo orientovaných nástrojov. Zachovanie biodiverzity patrí k najdôležitejším výzvam. Integráciu politiky a rozšírenie povedomia verejnosti je potrebné zlepšiť. Hlavnou témou podujatia Zelený týždeň 2006 preto bude biodiverzita. V oznámení o biodiverzite sa uvedú ambiciózne postupové plány pre ďalší rozvoj. Posilneným uplatňovaním politiky sa umožní zníženie zbytočných nákladov spoločnosti, ktoré vznikajú z nečinnosti v rámci environmentálnych problémov a ukončenie narušovania vnútorného trhu spôsobeného rôznym zaobchádzaním so spoločnosťami v EÚ. Tieto snahy budú sprevádzané pokračujúcim úsilím prijať právne predpisy a politiky, ktoré by maximálne účinne čelili novým výzvam. Viditeľný tlak na prírodné zdroje v roku 2005 odzrkadľuje neudržateľnú produkciu a spotrebiteľské modely v EÚ. I keď pokrok je badateľný, zmeny sa neuskutočňujú dostatočne rýchlym tempom. Tieto tlaky týkajúce sa zdrojov sú globálne, ako sú aj klimatické zmeny a strata biodiverzity. Tak ako v roku 2005 musí EÚ ukázať cestu na domácej úrovni, ako aj prostredníctvom podpory medzinárodných partnerov. Obyvatelia Európy sa o životné prostredie zaujímajú a myslia si, že v tejto oblasti EÚ môže a aj by mala priniesť pridanú hodnotu na svojom území, v bezprostrednom susedstve a na globálnej úrovni. Poukazovať na to, že ochrana životného prostredia sa môže uskutočňovať súčasne s hospodárskym rastom a sociálnym začlenením, je teda výborným spôsobom ako nadchnúť obyvateľov pre európske projekty. [1] KOM(2005) 658, konečné znenie [2] Výročná správa Európskej komisie o pokroku v oblasti rastu a zamestnanosti na rok 2006 [3] Pracovný dokument útvarov Komisie SEK(2006) xxx zahŕňa štatistické údaje a sumarizáciu environmentálnej časti programov národných reforiem členských štátov [4] eea.eu.int [5] Smernica 11 zahŕňa aj reformu dotácií na činnosti, ktoré škodia životnému prostrediu a reformu opatrení proti klimatickým zmenám. [6] SEK(2005) 1530 [7] KOM(2005) 121, konečné znenie [8] The Benefits of Greener Business : Cambridge Econometrics & AEAT, 4/2003 [9] KOM(2005) 535, konečné znenie [10] KOM(2005) 459, konečné znenie [11] KOM(2005) 35, konečné znenie [12] EHS, 2005 [13] Pozri tiež: EPICA project, Spahni et. al, Science, 310, 1317, 25/11/2005 [14] NASA [15] CARBOEUROPE Integrated Project, Ph. Ciais et al, Nature 03972, 23/06/2005 [16] Bellamy et al, 2005 . Nature, 437, 245-248 [17] Spoločné výskumné centrum: Aerosols Climate and Policy EUR 21391 EN [18] KOM (2005) 265 konečné znenie [19] www.thecarbontrust.co.uk [20] KOM(2005) 531, konečné znenie [21] Ecosystems and Human Well Being , Biodiversity Synthesis. MEA, 2005 [22] KOM(2005) 304, konečné znenie [23] Ú. v. EÚ L 277, 21.10.2005, s. 1. [24] MEA, ak nie je uvedené inak [25] EHS [26] KOM(2004) 415, konečné znenie [27] KOM (2005) 446 konečné znenie [28] KOM(2005) 20, konečné znenie [29] KOM(2004) 416, konečné znenie [30] KOM (2005) 634 konečné znenie [31] KOM(2005) 311, konečné znenie [32] KOM(2005) 134, konečné znenie [33] SOE, EHS, 2005 [34] EHS 2005 [35] The Global Footprint Network and WWF's Report " Europe 2005: The Ecological Footprint " [36] Eurobarometer 215/2004